b"\n_START_ARTICLE_\nLleng\xc3\xbces macro-g\xc3\xaa\n_START_SECTION_\nSemblan\xc3\xa7a l\xc3\xa8xica\n_START_PARAGRAPH_\nHi ha una gran disparitat l\xc3\xa8xica en la fam\xc3\xadlia macrog\xc3\xaa, ra\xc3\xb3 per la qual els ling\xc3\xbcistes difereixen sobre el nombre de branques que compondrien la fam\xc3\xadlia. El projecte comparatiu ASJP, basat nom\xc3\xa9s en comparacions de vocabulari, no pot establir-ne la relaci\xc3\xb3 exacta entre alguns grups, i l'arbre filogen\xc3\xa8tic que proposa per a aquestes lleng\xc3\xbces consta de 9 parts, sense que es puga explicitar sobre la base de la informaci\xc3\xb3 disponible la relaci\xc3\xb3 entre elles. Se n'obtenen 9 branques a partir de la comparaci\xc3\xb3 l\xc3\xa8xica.\n_START_SECTION_\nRelacions amb altres fam\xc3\xadlies\n_START_PARAGRAPH_\nLes lleng\xc3\xbces macrog\xc3\xaa comparteixen una morfologia irregular amb les fam\xc3\xadlies tup\xc3\xad i carib. Rodrigues (2000) i Ribeiro les connecten com una fam\xc3\xadlia g\xc3\xaa-tup\xc3\xad-carib._NEWLINE_Viegas Fangs ha trobat una s\xc3\xa8rie de semblances entre el sistema pronominal de les lleng\xc3\xbces macrog\xc3\xaa i les mataco-guaicur\xc3\xba, semblants a les similituds que altres autors han assenyalat entre el macrog\xc3\xaa i el chiquito.\n_START_SECTION_\nHist\xc3\xb2ria\n_START_PARAGRAPH_\nAl s. XVI, quan els europeus, sobretot portuguesos i francesos, arribaren a la costa oriental de Sud-am\xc3\xa8rica, la major part de les \xc3\xa0rees costaneres estava ocupada per \xc3\xa8tnies que parlaven lleng\xc3\xbces tup\xc3\xad-guaran\xc3\xads, tot i que en alguns llocs \xc3\xa8tnies macrog\xc3\xaa viatjaven estacionalment a la costa per obtenir recursos de la mar. N'era el cas per exemple dels maromomim o guarulho i dels waitak\xc3\xa1 les lleng\xc3\xbces dels quals no estan ben documentades, tot i que se sospita que eren del grup pur\xc3\xad._NEWLINE_La majoria de pobles macrog\xc3\xaa ocupen terres a la sabana oriental de Brasil, i molt poques \xc3\xa8tnies viuen a l'Amaz\xc3\xb2nia. \xc3\x89s possible que aquests grups actualment a l'Amaz\xc3\xb2nia entraren tardanament per la pressi\xc3\xb3 dels invasors portuguesos sobre les terres cultivables de la sabana. Durant el s. XVIII els panar\xc3\xa1 vivien a la conca del Paran\xc3\xa1, al sud de l'actual Goi\xc3\xa1s, on se'ls coneixia com a kayap\xc3\xb3. Despr\xc3\xa9s de la seua desaparici\xc3\xb3 per causa de la guerra contra ells, el mateix nom s'aplic\xc3\xa0 a altres grups g\xc3\xaa la llengua dels quals era semblant, per\xc3\xb2 no la mateixa. Al 1968 es trob\xc3\xa0 una gran poblaci\xc3\xb3 de Panar\xc3\xa1 al riu Peixoto de Azevedo, on havien buscat refugi durant m\xc3\xa9s de dos segles en pau i llibertat. Poc temps despr\xc3\xa9s la poblaci\xc3\xb3 de Panar\xc3\xa1 disminu\xc3\xad dr\xc3\xa0sticament per culpa de les epid\xc3\xa8mies._NEWLINE_Un nombre significatiu de lleng\xc3\xbces macrog\xc3\xaa  desaparegu\xc3\xa9 a conseq\xc3\xbc\xc3\xa8ncia de l'assentament europeu al Brasil. Els pobles m\xc3\xa9s afectats foren els de la part oriental del pa\xc3\xads. Durant el s. XIX encara hi havia petits grups que parlaven lleng\xc3\xbces macrog\xc3\xaa a la zona.\n_START_SECTION_\nDescripci\xc3\xb3 ling\xc3\xbc\xc3\xadstica\n_START_PARAGRAPH_\nLes lleng\xc3\xbces macrog\xc3\xaa s\xc3\xb3n aglutinants i lleument sint\xc3\xa8tiques; combinen elements de marcatge de nucli i i marcatge de modificador.\n_START_SECTION_\nMorfologia\n_START_PARAGRAPH_\nEls paradigmes morfol\xc3\xb2gics de les lleng\xc3\xbces macrog\xc3\xaa no s\xc3\xb3n massa complexos. Les classes de paraules es diferencien m\xc3\xa9s per procediments sint\xc3\xa0ctics que per la pres\xc3\xa8ncia d'afixos. Una caracter\xc3\xadstica peculiar de les lleng\xc3\xbces macro-g\xc3\xaa de gaireb\xc3\xa9 totes les branques \xc3\xa9s el marcatge del nucli sint\xc3\xa0ctic d'un sintagma nominal, verbal o postposicional, segons hi haja contigu\xc3\xaftat textual del complement que acompanya aquest nucli. _NEWLINE_Aquesta peculiaritat pot ser molt antiga en les lleng\xc3\xbces macrog\xc3\xaa, i deu remuntar-se al protomacro-g\xc3\xaa. Incidentalment el mateix procediment apareix en algunes lleng\xc3\xbces tup\xc3\xad i carib, la qual cosa podria indicar que \xc3\xa9s un tret d'\xc3\xa0rea que es generalitz\xc3\xa0 en les tres fam\xc3\xadlies o podria ser una evid\xc3\xa8ncia indirecta m\xc3\xa9s d'una macrofam\xc3\xadlia g\xc3\xaa-tup\xc3\xad-carib._NEWLINE_Els possessius solen apareixen com a pronoms procl\xc3\xadtics (com en les lleng\xc3\xbces rom\xc3\xa0niques), tot i que algunes lleng\xc3\xbces com el yat\xc3\xaa usen prefixos possessius. El nombre gramatical no se sol expressar morfol\xc3\xb2gicament amb un afix, i cada sufamilia hi usa procediments diferents: en les lleng\xc3\xbces bororo s'usa tant l'addici\xc3\xb3 de sufixos com el truncament; altres lleng\xc3\xbces no tenen marques de plural en els noms, tot i que poden tenir pronoms diferents per a les formes de plural. En altres lleng\xc3\xbces com el kaing\xc3\xa1ng el verb t\xc3\xa9 formes diferents per a singular i plural, fetes a partir de prefixaci\xc3\xb3, infixaci\xc3\xb3, reduplicaci\xc3\xb3 o una combinaci\xc3\xb3 d'aquestes._NEWLINE_Moltes lleng\xc3\xbces macrog\xc3\xaa manquen de concordan\xc3\xa7a gramatical amb el verb. En canvi les branques yat\xc3\xaa, karay\xc3\xa1 i guat\xc3\xb3 tenen morfologies verbals complexes i concordan\xc3\xa7a tant amb el subjecte com amb l'objecte."